18/07/2013 | Administración LocalMunicipal
Carballo
Aprobación definitiva da modificación do texto refundido da Ordenanza xeral sobre circulación e utilización das vías públicas do Concello de Carballo (A Coruña

O Pleno da Corporación do Concello de Carballo, en sesión ordinaria do 29 de abril de 2013, acordou aprobar inicialmente a modificación do Texto refundido da Ordenanza xeral sobre circulación e utilización das vías públicas do Concello de Carballo. O devandito acordo expúxose ao público por un prazo de 30 días hábiles, a contar desde a inserción do anuncio de aprobación inicial no Boletín Oficial da Provincia, que se produciu no nº 93, do 16/05/2013 -anuncio nº 5950/2013-. Transcorrido o prazo legalmente esixible de exposición pública, sen que teñan sido presentadas alegacións, procédese á publicación do anuncio de aprobación definitiva da mesma, xunto co texto íntegro das modificacións operadas na mesma, que afectan aos artigos 92 e 93 do texto vixente, cuxa nova redacción completa se transcribe de seguido: << 1.- As persoas que desexen ocupar o dominio público local con terrazas ou outros elementos obxecto deste Capítulo deberán solicitar a preceptiva autorización municipal mediante instancia por escrito dirixida ao Sr. Alcalde-Presidente do Concello, na que deberá constar, en todo caso: a) NIF, apelidos e nome do solicitante. b) En caso de representar a persoas xurídicas, poder ou escritura onde conste o apoderamento do solicitante. c) Nome comercial do establecemento ao que se refire a solicitude. d) Identidade completa do titular no Imposto sobre Actividades Económicas do establecemento mercantil ao que se refire a solicitude. e) Emprazamento do establecemento (rúa e número). f) Referencia catastral do local que ocupa o establecemento. g) Identificación do titular da licenza de apertura do establecemento. h) Superficie que se pretende ocupar, en metros cadrados. i) Prazo polo que se pretende ocupar o dominio público local. j) Se se pretende incorporar sistemas de música ou son na terraza.2.- Á dita instancia deberá acompañarse, en todo caso: a) Croquis da distribución prantexada da terraza. b) Copia da licenza municipal de apertura do establecemento. c) No caso de precisar estrutura para o soporte dunha cuberta, deberáse estar ao seguinte: - Se a superficie a ocupar fose igual ou inferior aos 20 m2, deberase acompañar memoria cos planos da mesma e xustificación da solidez dos elementos da cuberta, atopándose a instalación suxeita a licenza de obra menor. - Se a superficie fose superior aos 20 m2, entenderase suxeita a licenza de obra maior.3.- A solicitude, unha vez presentada con toda a documentación e contido arriba descritos, será resolta polo Sr. Alcalde-Presidente ou persoa ou órgano en quen delegue. O procedemento a seguir será o ordinario establecido na Lei 30/1992, do réxime xurídico das Administracións Públicas e do procedemento administrativo común. Será preciso, en todo caso, informe previo da Policía Local sobre a ocupación solicitada no relativo á seguridade do tráfico.4.- A falta de resposta á petición, no prazo de UN MES desde a súa presentación, suporá que se entenda desestimada por silencio administrativo.5.- En tanto non se dea resposta á solicitude, está terminantemente prohibida a colocación de terrazas de hostalería, ou de elementos auxilares propios das mesmas –barras desmontables, barrís, etc…-, no dominio público local.6.- A autorización non se concederá por mesas, senón por unidades de superficie, establecéndose un máximo de mesas.7.- Estas unidades agruparanse en módulos de 2 x 2 metros, correspondendo a unha mesa e catro sillas. A instalación de barrís ou mesas sen sillas estimarase que ocupa 2,50 metros cadrados.8.- As autorizacións poderán ser: a) Anuais, entendéndose por tales as que autorizan a instalación desde o 1 de xaneiro ao 31 de decembro. Estas autorizacións enténdense por tempo indefinido, renovándose, automáticamente, o día 1 de xaneiro do exercicio seguinte, salvo renuncia expresa do interesado, que deberá ser comunicada, en todo caso, antes do día en que se entenda renovada. A solicitude de calquera modificación na autorización concedida deberá ser presentada no mesmo prazo. b) Por temporada. Entenderanse por autorizacións de temporada as que vaian desde o 1 de xuño ata o 30 de setembro, ambos os dous inclusive. c) Por días soltos. Enténdese por esta modalidade a solicitude de ocupación por días soltos, que non poderán abarcar, para un mesmo establecemento, máis dun total de 60 días naturais ao ano. Esta modalidade é compatible coas anteriormente citadas para solicitar un aumento da ocupación concedida por un certo número de días.9.- A efectos de conseguir un reparto equitativo das zonas, as solicitudes de autorizacións de temporada deberán ser presentadas antes do día 30 de abril do ano respectivo. As presentadas fóra dese prazo perderán o dereito ao reparto equitativo da súa zona, en caso de concurrir con outros locais na zona solicitada.10.- Se existen problemas en relación coa autorización por queixas razoadas dos veciños ou pedimento motivado dos servicios municipais, incumprimento das obrigas do titular ou outras circunstancias de interese xeral como pode ser a ordenación do tráfico, etc., o Concello resérvase o dereito de revogar ou anular a autorización sen dereito de indemnización ningunha.11.- Non se dará trámite ás solicitudes que non acrediten estar ao día no pagamento dos tributos municipais esixibles sobre da actividade económica ou naqueles supostos nos que sexa esixible a autoliquidación ou pagamento previos de calquera tributo municipal relativo a feitos impoñibles derivados das obrigas desta Ordenanza.12.- En todo caso, os titulares das terrazas, antes da colocación da mesma, deberán presentar á administración municipal xustificación da suscrición de póliza de responsabilidade civil que inclúa a dita instalación por calquera dano derivado da mesma, sexa por usos normais ou anormais. A dita póliza deberá manterse en tanto dure a ocupación coa instalación.1.- A ocupación nunca poderá impedir o tránsito dos peóns polas beirarrúas, debendo deixar, como mínimo, un paso de 1,50 metros de ancho totalmente libre de mesas ou cadeiras dentro da beirarrúa, garantindo o paso simultáneo de dúas persoas.2.- Se a ocupación ocupase a calzada, e existise desnivel entre a beirarrúa e a mesma, deberá colocarse unha tarima desmontable ao mesmo nivel có da beirarrúa, para protección das persoas que utilicen a terreza, e para impedir o estacionamento de vehículos no espacio reservado á terraza. En ningún caso se poderá autorizar a ocupación de parte dos carrís de circulación de vehículos na calzada. Nos supostos nos que se considere preciso, poderase esixir a colocación de elementos reflectantes para acotar o perímetro autorizado, a fin de mellorar a súa visibilidade polos vehículos.3.- En todo caso, deberanse colocar mamparas decorosas, delimitando o perímetro máximo de ocupación autorizada da terraza, salvo na parte que linde coa beirarrúa.4.- Deberanse colocar papeleiras-cinceiro suficientes na terraza para os usuarios da mesma.5.- O titular da autorización deberá manter limpa a zona da terraza e a beirarrúa entre esta e o establecemento.6.- Ao remate de cada xornada segundo o horario autorizado pola normativa en función do tipo de establecemento, antes do peche do establecemento, deberán ser retiradas as mesas, cadeiras e outros elementos auxiliares (parasoles, barras móviles, etc.) da terraza, sempre que sexan separables da mesma e poideran ser substraidos ou utilizados como elementos arroxadizos. Os elementos separables das terrazas non poderán ser gardados ou depositados, unha vez recollidos, no dominio público, salvo autorización expresa. O Sr. Alcalde-Presidente, mediante Resolución-Bando, poderá establecer dispensas xerais para lugares e períodos determinados, nos días de festas, limitada á duración das mesmas.7.- Non se poderá pintar sobre da vía pública para delimitar o establecemento. Asimesmo, a instalación de anclaxes ou a perforación do solo de dominio público, ou de calquera elemento que voe sobre do mesmo, precisará de previa autorización expresa do Concello.8.- En todo caso, a autorización quedará supeditada ás indicacións que a Policía Local poida realizar para garantir unha maior seguridade da circulación.9.- En ningún caso se poderá outorgar a autorización a establecementos que carezan de licenza de apertura. A solicitude de autorización por quen careza de licenza de actividade poderá considerarse coma proba indiciaria da existencia dunha actividade sen licenza, podendo dar lugar á instrucción do correspondente expediente para regularizar a situación así detectada.10.- A instalación de equipos de son na terraza requerirá informe favorable dos Servicios Técnicos Municipais, e suxeitarase ás condicións particulares que para cada autorización se sinalen en vista das concretas características da zona, en cumprimento da normativa vixente sobre ruidos.11.- En ningún caso se poderán instalar na vía pública, sexa na beirarrúa, nos estacionamentos ou na calzada, aparellos de cociña que provoquen fumes ou cheiros, tales coma barbacoas, parriñas, etc., salvo dispensa expresa en períodos de festas, outorgada pola Alcaldía, que non poderá superar os 8 días.12.- En principio, poden instalarse as mesas na totalidade da anchura da fachada do establecemento se outras circunstancias (paso de peóns, paradas de autobuses, saídas de emerxencia, etc.) non o impiden.13.- Non se poderán instalar as mesas fóra da liña de fachada do establecemento, salvo que os establecementos lindantes non sexan de hostalería, suposto no que se poderá prolongar a ocupación ao frente dos mesmos, debendo, non obstante, deixar en todo caso expedito o acceso ás vivendas e locais comerciais, cun espacio mínimo, neste caso, de 2,50 metros entre as mesas máis próximas e a fronte dos establecementos. Nestes casos, de ningún xeito se poderán instalar na terraza elementos que impidan ou obstrúan a visión dos escaparates e accesos ás tendas (parasoles, mamparas excesivamente altas.). 14.- No caso de confluencia de solicitudes sobre dun mesmo espacio, repartirase equitativamente o mesmo, salvo nos supostos previstos no artigo 92.9. 15.- En todo caso, os establecementos que conten con autorización para a instalación dos elementos regulados na presente disposición deberán exhibir no seu exterior, en lugar ben visible –a ser posible nos elementos fixos da terraza, de existiren-, un exemplar simplificado da autorización, debidamente plastificada para evitar o seu deterioro, que será facilitada polo Concello segundo o modelo que se aprobe ao efecto mediante resolución da Alcaldía, como medida para facilitar o control do uso do espazo público por parte dos axentes da autoridade municipal. >> A presente modificación da Ordenanza entrará en vigor unha vez transcorrido o prazo previsto no art.65.2 da Lei 7/1985, do 2 de abril, reguladora das bases do réxime local, contado desde o día seguinte ao da publicación do presente anuncio da súa aprobación definitiva no B. O. P. Carballo, 4 de xullo de 2013. O ALCALDE, Asdo: Evencio Ferrero Rodríguez